Talverður barnaskari með tilheyrandi föruneyti var mættur í dag niður á Akratorg á Akranesi þar sem sleginn var kötturinn úr tunnunni eins og venjan er orðin á öskudegi . Misþung voru höggin sem dundu á tunnunni og þrátt fyrir að neðsta gjörðin og botninn féllu fljótlega var löng bið á því að eitthvað miðaði , þannig að á tímabili virtist vera kominn hálfgerð uppgjöf í mannskapinn . Svo var það eftir um 20 mínúturnar sem hlutirnir fóru að gerast og eftir að Friðrik Berg Sigþórsson sló gerðist það . Þegar sá næsti var að munda kylfuna til höggs féll tunnan í stafi og kötturinn sat eftir í bandinu sem hélt tunnunni uppi og var bundið í krana bæjarbílsins . Eftir að Einar Skúlason æskulýðsfulltrúi hafði greitt köttinn úr bandinu afhenti hann Friðrik Berg köttinn til varðveislu . Seinna í dag verða svo barnaböll á Akranesi í tilefni öskudagsins .